**12. SLOVENSKI KONGRES PROSTOVOLJSTVA – Merjenje učinkov prostovoljstva**

**5. december 2019, od 10. do 17. ure v Hiši Evropske Unije, Dunajska cesta 20 Ljubljana**

Človečnost in skupnost – onkraj meritev in številk

Današnja stvarnost formalnega delovanja na socialnem področju – v vladnih institucijah in nevladnih organizacijah, sloni na kvantitativnih dokazilih o potrebah in o smiselnosti in upravičenosti delovanja za pokrivanje potreb, na številčno izmerjenih dokazih o tem, da si dejavnost zasluži porabo sredstev, zlasti družbenih sredstev. Še posebej se pričakuje dokazovanje učinkovitosti akcij in projektov s strani nevladnih organizacij, ki - kot pravijo nekateri v Sloveniji - zapravljajo denar davkoplačevalcev.

Ocenjevanje učinkov delovanja je lahko kvantitativno in kvalitativno. Toda, kar na koncu pri ocenjevanju vrednosti projektov šteje, so številke, odstotki, zapisani v poročilih, v kolikšni meri so obljubljeni, v številkah izraženi dosežki izpolnjeni. In o tem delu ocenjevanja učinkov PD bom glasno razmišljala.

K čaščenju kvantitativnih kazalcev prispeva tudi pozitivistična ideologija »dokazanosti«, »dokazljivosti« in številke so dobri dokazi. Merjenje, meritve, kvantitativni kazalci so osnova razvoja ocenjevanja človeških dosežkov in znanosti. Številke so ali bi lahko bile neke vrste varovalka pred neupravičenim trošenjem, šarlatanstvom, prevarami, Vendar se ob tem spomnim reka astronomov: »Lack of evidence is not yet lack of existence« – »Odsotnost dokaza še ne pomeni odsotnosti obstoja« npr. kakega nebesnega telesa. Ali, če parafraziramo: odsotnost izmerjenega učinka – denimo empatije, altruizma, še ne pomeni, da ni učinka.

Težnjo, potrebo, zahtevo po številčnih meritvah in na njih slonečih dokazih in argumentih srečujemo na vseh področjih človeškega delovanja v znanosti, ekonomiji, psihologiji … Vse nas usmerja v kvantifikacijo. K temu prispeva želja po imeti več ... Državljani si želimo višji standard, države si želijo višji bruto proizvod. Ta »več« je v naših predstavah, v uradnih državnih in občinskih dokumentih izražen v številkah. Toda ali si res želimo le tega, kar je merljivo s številkami ?

Svoj malo drugačni pogled na ugotavljanje učinkov PD si dovoljujem izpostaviti le zato, da se ne bi pretirano ujeli v zanke številk, kvantifikacij, da nam te ne bi zameglile človečnostnih in družbenih razsežnosti vplivov prostovoljnega dela.

Človečnost in še mnoge druge kvalitete človekovega doživljanja in delovanja, ki so povezane s prostovoljnim delom, so težko merljive ali nemerljive. Število opravljenih prostovoljskih ur nam veliko pove, toda ne pove veliko o esenci, vrednosti za osebe, ki pomoč sprejemajo, za skupnost. Vem, da obstajajo sofisticirane metode raziskovanja sreče, socialnega kapitala in drugih individualnih in skupnostnih dogajanj, povezanih z našim delovanjem, ki jih prikazujemo s privlačno obarvanimi grafi. Toda zgolj s številkami je možno izraziti le majhen del tega, kar se dogaja v duševnem tkivu posameznika in v socialnem tkivu skupnosti. Ob ozki usmerjenosti v merjenje učinkov in v merljive učinke lahko iz svojega razmišljanja izrinemo mnoge učinke, za katere še nimamo merske metodologije, včasih jih celo težko ubesedimo. Kaj pomeni PD onkraj izmerjenega za občutek varnosti, sprejetosti, občutek pripadnosti skupnosti človeka v stiski? PD kot tvorba hitrega odziva na potrebe? Kot prostor novih, svežih rešitev, prostor, v katerem administrativni in birokratski mehanizmi velikih institucij ne ovirajo razvoja novih pristopov ? NVO in PD kot tisti, ki odkrivajo in opozarjajo na družbene disfunkcije. Pa nimam v mislih le Amnesty international ali drugih bojevitih organizacij. Tudi Karitas, ko sporoča o porastu števila oseb, ki prihajajo po pomoč, sporoča obenem o disfunkciji ekonomskih odnosov družbe. Seveda nam tudi tu številke dobro prikažejo, koliko več ljudi pride po pomoč. Ne govorijo pa o tem, kako se počutijo ti ljudje. O informacijah, zaznanih situacijah ki jih nevladniki zberemo na terenu, in kolikšen del teh informacij pride v ušesa odločevalcev? Ali se spoznanja, terenske odslikave prostovoljskega sektorja odražajo pri odločevalcih? Ali znamo s številkami izraziti dejstvo, da prostovoljstvo deluje kot protiutež neoliberalni etiki in filozofiji, ki malikuje uspešnega posameznika? Da prostovoljstvo omogoča posameznikom, da se izrazijo, delujejo zunaj političnih strank?

Prepoznavam vrednost preštevanja, merjenja, izvajanja empiričnih, na kvantifikaciji slonečih mini raziskav učinkovitosti našega dela. Prepoznavam koristnost tega in nujo v sedanjem svetu, četudi mi to ni pri srcu, da to arhiviranje, štetje terja kar veliko časa, energije, pa tudi denarja, pretvarja naše delo v administrativne kategorije, birokratizira procese odločanja. In še bolj me moti pomanjkanje interesa za vsebino, kakovost dela pri odločevalcih. Vedno znova sem prizadeta, užaljena za vse, ki smo delali s srcem na kakih projektih, in sicer spričo pogoste nezainteresiranosti donatorjev, odločevalcev, tistih, katerim poročamo za vsebine, kvaliteto delovanja. Zanimajo jih finančna poročila do desetinke EUR in to, ali smo dosegli obljubljene številke v prikazu učinkov. Malokoga zanima, kako se je dogajalo, kaj mislijo, čutijo prostovoljci, kaj tisti, s katerimi so delovali ali katerim so pomagali. Boli me, ko se dobrota, človečnost, požrtvovalnost, altruizem, empatija reducirajo na nekaj številk, žal mi je, da se ta val človečnosti ustavi pred stopnišči velikih institucij. Ne pravim, da je vselej tako, toda prevečkrat je tako. Odločevalci o denarju in učinkih projektov bi morali opraviti tečaj iz terenskega delovanja NVO, prostovoljstva in humanitarne pomoči.

V našem delu je veliko nemerljivega. Tudi to, kar je v gasilcih prostovoljcih, ki tvegajo življenje, da bi rešili ljudi, kako je prostovoljcem, ki pomagajo hudo bolnim in umirajočim, in kako je tistim, katerim so prostovoljci pomagali. Pa ne gre le za velika, herojska dejanja in delovanja prostovoljcev. Gre za v vsakdanu prostovoljstva izkazano toplino, prijaznost, vse tisto, na kar so, smo, ko smo prizadeti, prevarani, razočarani, ranjeni, še posebej občutljivi. In morda je bolje, da tega še ne merimo in ne izkazujemo s številkami.

Bit, esenco prostovoljskega delovanja tvorijo ljudje – prostovoljci in ljudje, katerim prostovoljci pomagajo, ljudje, ki tvorijo skupnosti. Ko govorimo o prostovoljnem delu, naslavljamo v ljudeh človečnost, etično in socialno odgovornost do soljudi, do okolja. S številkami predvsem naslavljamo odločevalce in donatorje. O tem, da ocenjevanje učinkov PD in srčnost, zavzetost pri izvajanju prostovoljskega delovanja v zavesti prostovoljcev niso tesno povezani, morda ilustrira tole: vprašala sem dve osebi – staro gospo in moškega, ki delata prostovoljno že desetletja na zelo zahtevnih področjih – ali prideta na kongres (drug od drugega sta oddaljena 20 km) in odgovorila skoraj z enakimi besedami: »Ne, to nima nič opraviti z menoj.«

Opozorila bi še na to, da poleg tistih, ki jih lahko preštejemo in katerih delovne ure zapisujemo, obstaja še mnogo večja množica ljudi, ki prostovoljno pomagajo soljudem zunaj naših organizacij. Niso podložni zakonu o prostovoljstvu, birokratskim zahtevam po zapisovanju in kvantificiranju svojih dejavnosti. Delajo kar tako, rekla bi onkraj številk in merjenja učinkov svojega dela, za drugega, za skupnost.

Naj zaključim: povsem razumem, da v sedanjem svetu ne moremo brez številk, meritev in merjenj, da lepo besedenje o dobroti, človečnosti in skupnosti ne more biti osnova za delovanje velikih sistemov, tudi ne nevladnega sektorja. Vem, da živimo v hiper organiziranem in hiper nadzorovanem svetu, od česar imamo gotovo veliko koristi. Toda ne pozabimo na tisto, kar je očem nevidno, nemerljivo. In tega je veliko v ljudeh in v skupnostih. Kot pri vseh rečeh v človeškem življenju je tudi pri zbiranju merskih podatkov o učinkih PD in ocenjevanju njegove vrednosti pomembno vključiti presojo, ki omogoča delovanje z državno in institucionalno podporo, hkrati pa tudi človečnostno presojo pomena in vloge PD.

Ne vem, če bo ta nagovor lahko komu koristil, ali je ima kakšno korist za delovanje in poslovanje prostovoljskega sektorja. Morda bo dosegel tudi koga, ki se ne počuti poklicanega za preštevanje in merjenje, pa tudi ni zaradi svoje vloge v prostovoljskem gibanju dolžan poročati v številkah in ni prišel na 12. kongres prostovoljstva. Želela sem le opozoriti na esenco, srž, kakovost, smisel PD, na njegov široki in večplastni prispevek k človečnosti in dobrobiti skupnosti, na učinke, ki niso izmerjeni ali niso še izmerljivi. Da jih velika meritvena vnema ne bi zameglila ali potisnila na obrobje našega prepoznavanja vrednosti in vrednot prostovoljstva.

,